**Fylkesleders tale til årsmøtet i Hedmark Bondelag 14.03.17.**

Gode kolleger, bondelagsfolk, gjester og ordstyrere.

Vel møtt til årsmøte og to dager hvor vi skal ta viktige saker for Hedmarksbonden opp til debatt. Jeg vil starte med noe som i ferd med å bli rutine: Hedmark Bondelag har også i sitt 71. år satt ny medlemsrekord med 5577 medlemmer! En ny milepæl ble nådd ved årsskiftet da vi for første gang var det nest største fylkeslag i Norges Bondelag! Her er det lov å klappe litt for oss sjøl!

Jeg opplever at Hedmark Bondelag er ved god helse og takker alle lokallag for godt samarbeid og god innsats gjennom året som har gått. Uten deres store engasjement så får vi heller ikke til framgang. Jeg vil spesielt nevne Stor-Elvdal og Kvikne Bondelag som klarte å øke medlemstallet sitt med hhv. 8 og 10% i 2016! Det synes jeg også fortjener en applaus!

I 2016 har jeg fått anledning til å besøke hele 14 lokallagsårsmøter. Dette er en fin anledning til å få innblikk i hva som opptar medlemmene våre. Jeg opplever det som både givende og betryggende å møte så mange ressurssterke folk i bondelaget. Dere stiller opp når det gjelder! Et godt eksempel finner vi nå på nyåret. I en veldig belastende periode for Hedmark Bondelag, hvor det gikk i ulv bokstavelig talt både dag og natt før den store demonstrasjonen i Oslo 30.januar, stilte et imponerende antall lokallag opp og tente bål mot regjeringens jordbruksmelding dagen derpå. Det nærmest freste og lyste over hele fylket. Det viser hvilken organisasjonsstyrke vi har i Hedmark Bondelag!

**Jordbruksoppgjøret 2016.**

Utgangspunktet for årets jordbruksforhandlinger var ikke enkle. Driftsgranskingene viste ei betydelig gjennomsnittlig inntektsutvikling for jordbruket samlet sett på kr. 33.000 pr. årsverk. Et historisk avlingsår i 2015, markedsbalanse på gris, lave renter og god drift er årsaken. Så en bak tallene, fant en store forskjeller mellom landsdeler og særlig bruksstørrelser. Listhaugs utflating av tilskuddssatsene ifm. oppgjøret i 2014 slo nå for fullt inn, noe som rammet økonomien på de mindre gardsbrukene.

Med ei ramme på 350 millioner kroner klarte vi å hindre at små og mellomstore bruk sakket ytterligere akterut økonomisk. Men vi klarte ikke å styrke disse ift. de store, noe vi var klare på i vårt krav. Videre ble løsdriftskravet i mjølkeproduksjonen utsatt til 2034. Dette er viktig for mange av de mindre gardsbruka, som ikke vil klare det økonomiske løftet som et nybygg vil kreve. Samtidig er det et paradoks at dette ble et viktig tema i jordbruksforhandlingene. Dette gir oss hverken bedre investeringsevne eller en bedre økonomi, men utsetter ei fornying av driftsapparatet som alle mjølkebruk må igjennom på et eller annet tidspunkt. Faren er at dette blir ei sovepute for Staten, hvor det ikke blir bevilget tilstrekkelig med midler til fornyelse i norsk mjølkeproduksjon i åra som kommer.

Det heter at «politikk er det muliges kunst». Det blir trøsta når en skal gjøre opp status for jordbruksoppgjøret 2016, som ble rodd i land med et nødskrik etter forhandlinger på overtid. Jeg skal være ærlig å si at vi i Hedmark Bondelag ikke akkurat tok bølgen. Forhandlingsgevinsten kan i beste fall oppsummeres som «oppholdene strid». Jeg mener det var både et forståelig og viktig signal Einar Frogner sendte, når han valgte å stemme imot den fremforhandlede jordbruksavtalen i styret i Norges Bondelag.

**Jordbruksmeldinga.**

Næringskomiteen på Stortinget legger fram sin innstilling til jordbruksmeldinga om kort tid. Ei melding vi har karakterisert som «Nordavind fra alle kanter» med sine angrep på inntektsmålet og markedsordningene i landbruket. I Stortinget er det bred enighet om at vi skal ha økt matproduksjon med intensjon om økt selvforsyning. Den framlagte jordbruksmeldinga svarer ikke på denne utfordringen. I første del av jordbruksmeldinga skrives suksesshistorien om norsk landbruk, om alle de dyktige bøndene her i landet som er norgesmestre i produktivitet og å ta i bruk ny teknologi, om ei næring som produserer verdens reneste og tryggeste mat og som er den viktigste bidragsyteren til verdiskaping, sysselsetting og bosetting i Distrikts-Norge. Og det skrives om alle de ordningene som har vært og er viktige for å ha et landbruk med matproduksjon over hele landet.

Det eneste logiske hadde vært at Regjeringen og landbruks- og matminister Dale ville foreslått å videreutvikle og forsterke ordningene, som de sjøl omtaler som suksessformelen. Men nei da! Etter å ha fortalt suksesshistorien, foreslår Dale en politikk som bygger ned det landbruket han skryter av innledningsvis i meldinga. I realiteten settes hele den norske landbruksmodellen i spill. Så da får Dale bare undres over at vi tenner bål i protest mot jordbruksmeldinga! For dette dreier seg om hvilke ambisjoner vi skal ha for framtidas matproduksjon:- et lavkostjordbruk i de aller beste jordbruksområdene, eller et aktivt landbruk over hele landet med økt matproduksjon på norske ressurser.

Det går mot en spennende innspurt rundt meldinga fram til den avsluttende stortingsdebatten tirsdag 28.mars. Mye tyder på at de mest alvorlige angrepene på markedsordningene, som for korn og egg, ikke vil få flertall. Men det er fortsatt uavklart hva som skjer med avløserordningen, mjølkekvoteregionene og beitetilskuddene. Hedmark Bondelag er lite fornøyd med at det foreslås at flytte innmarksbeitetilskuddet til utmark. I mange deler av fylket er det ikke mulig å beite i utmark grunnet rovdyra. I de mest sentrale jordbruksområdene rundt Mjøsa er innmarksbeite viktig for å skjøtte de bygdenære hamneområdene som en viktig ressurs og et viktig kulturlandskap. I Ringsaker er attpåtil utmarksbeitet overutnyttet og ikke noe alternativ for mange.

**Tollvernet**

Det er ikke bare gjennom regjeringas jordbruksmelding vi opplever angrep på den norske landbruksmodellen. Artikkel 19-forhandlingene med EU om økt markedsadgang for jordbruksvarer, utfordrer den norske bondens rammevilkår.

En forutsetning for å opprettholde den norske landbruksmodellen er et fungerende tollvern. Å kunne øke kornprisen er avgjørende for å sikre produksjonsfordelingen med kornproduksjon på de beste arealene og grasproduksjon på arealene i distriktene. Høy kornpris og høy kraftforpris vil gjøre graset relativt sett billigere, og vil stimulere til mere bruk av grovfor til drøvtyggere. Hedmark Bondelag har derfor gitt et tydelig innspill i forkant av årets jordbruksforhandlinger på at vi vil øke prisen på drøvtyggerkraftforet og kompensere denne kostnadsveksten med økte arealtilskudd på grasarealene. Utfordringen er å klare og kompensere en slik prisøkning for svine- og fjørfenæringa gjennom økt prisuttak i markedet uten at importen flyter inn over grensa. Dette er det store dilemmaet for norsk jordbruk. Hvordan sikre produksjonsfordelingen uten å utfordre tollvernet? Dessuten klarer vi ikke å utvikle grøntnæringa vår uten et godt tollvern, noe grøntprodusentene allerede har erfart. Det er politiske spenninger rundt hvor sterkt tollvernet skal være og hvilket rom det er for å styrke dette. Debatten er preget mere av ideologi og politikk enn av uavhengige vurderinger. Hedmark Bondelag ønsker derfor at det nedsettes en partssammensatt utvalg ifm. årets jordbruksoppgjør for å utrede hvilket rom det reelt sett er for å styrke det norske tollvernet hensyntatt internasjonale avtaler.

**Samarbeid og jordvern.**

Hedmark Bondelag har de siste åra satset mye på samarbeid med andre for å få økt innflytelse og kraft. Vi samarbeider om ulike prosjekter i alt fra rovdyrpolitikk til solenergi og lokalmat. Stort sett går dette godt, men noen ganger klabber det når kommunikasjonen ikke fungerer. Alt vi har tatt i sammen med Naturvernforbundet det siste året har derfor ikke blitt til gull. Samarbeidet om jordvern har imidlertid virkelig satt seg og fungerer utmerket. Sjøl om det kan være vanskelig å høste raske gevinster i dette arbeidet, har Jordvernalliansen i Hedmark evnet å sette jordvernet på dagsordenen på en helt annen måte enn tidligere. Mest fokus har samferdselsprosjektene på Hedmarken hatt. Her drar vi godt i lag med lokalpolitikerne i flere saker. Et eksempel er Stangeordfører Nils A. Røhnes engasjement for å få den gamle jernbanetraseen gjennom Stange tilbakeført til jordbruksareal. Veldig bra, Nils! Hvis ordførerkorpset i Hedmark står like sterkt opp for jordvernet også når egne kommuneplaner skal vedtas, begynner det virkelig å svinge av jordvernengasjementet.

**Rovdyrpolitikken.**

Så til den saken som framfor noe annet har dominert arbeidet vårt i 2016: ulvepolitikken. Og her må jeg få bruke litt tid.

Hedmark Bondelag har stått midt i rovdyrkonflikten i over 25 år. Dette har vært og er krevende. Høsten 2015 tok vi initiativet til å samle ei bred gruppe av organisasjoner fra Hedmark, Oppland, Akershus og Østfold bak den såkalte «Innlandsplattformen» som et innspill til Stortingets behandling av ulvemeldingen. 6. juni i år inngikk et flertall på Stortinget bestående av Ap, H, FrP og KrF et forlik som fastsatte bestandsmålet for ulv her i landet til 4-6 ynglinger pr. år. hvor 3 skal være helnorske. Dette var ikke et bestandsmål i tråd med våre ønsker. Innlandsplattformen argumenterte mot yngling av ulv i Norge av hensyn til beite- og utmarksnæring og hensynet til de 685 utryddingstruende planteartene som er knyttet til beite- og kulturlandskapet. Uten beitedyr står disse plantene i fare for utryddelse. Men når Stortinget har inngått et forlik, må vi forholde oss til dette inntil saken kommer opp på nytt. Det er også vår holdning.

Som en konsekvens av forliket vedtok rovviltnemnden i region 4 og 5 å ta ut 24 ulver i 3 revir innenfor ulvesona i sitt møte fellesmøte i september. Tidligere hadde nemden vedtatt en lisenskvote utenfor sona på 15 dyr inkludert Osdalsflokken, som hovedsakelig befinner seg utenfor sona. Rovviltnemden forslo altså et uttak som skulle bringe ulvebestanden på norsk side av grensa ned på et nivå som var i tråd med forliket. Rovdatas offisielle tall fra juni 2016 viste hele 9 helnorske ynglinger.

Dette var starten på et rabalder vi sjelden har sett maken til i norsk politikk. Hedmark Bondelag var tydelige i våre kommentarer til rovviltnemdenes vedtak. Vi fant vedtaket som sant var både logisk og nødvendig for å få regulert bestanden i tråd med Stortingets nylig vedtatte bestandsmål. Dette falt mange innenfor verneorganisasjonene tungt for brystet og vi fikk kjenne på hva det betyr å utfordre sterke miljøorganisasjoner med et internasjonalt nettverk. Utover sensommeren og høsten fant jeg artikler om «the norwegian mass-slaughter of 70% of its wolfpopulation» i media fra Kualalumpur til Moskva. Til og med den arabiske TV-kanalen Al-Jazeera ville ha en bit av den norske ulvekonflikten. Og ett navn gikk igjen overalt: Mr. Aas-Eng, head of the regional farmers union. «We find the reason (for the killing) justified and intelligent, mr. Mr.Aas-Eng says.”. Det er på slike dager en blir en smule takknemlig for å bo såpass langt oppe i Østerdal’n som jeg gjør…

Samtidig kunne Sølndalen Beitelag i Rendalen gjøre opp status for den den verste ulvesommeren noen sinne i et enkelt område. Mere enn 500 sau og lam ble funnet drept eller avlivet grunnet skader av ulv. Dette utgjorde mellom 25 og 30% av all sau som ble sluppet på utmarksbeite i beitelaget. DNA-prøver viser etter hvert at fire ulike individer har operert i området gjennom sommeren. Tre av disse ulven har opphav i revirene i Osdalen, Slettås og Julussa. Altså fra to av de tre revirene som rovviltnemdene hadde vedtatt å ta ut.

At det ville bli motstand mot å ta ut såpass mange ulver er ikke overraskende. Men slik vi opplevde situasjonen bygde mye av motstanden på liten kunnskap om beitedrift og sauehold, og en blåøyd tru på at ulv ikke utgjør noen stor trussel mot beitenæringa. Tapstallene går jo ned! Dette fikk oss til å invitere WWF og Nina Jensen med på tur til Vang og Rendalen for å lytte og lære av de som sto midt oppe i rovdyrutfordringen. Det er alltid bedre å prate med enn om folk. WWF-sjefen var intet unntak. Jeg vil i den anledning få gi en spesiell ros til Marianne Tomter Nylund i Vang og Omar Trøen, Finn Mortensen og alle de andre i Rendalen for måten de presenterte utfordringene sauenæringa opplever med ulven. Vi fikk til en god dialog, sjøl om vi er grunnleggende uenige om ulvens plass i norsk fauna.

Om dette var et oppspill til en bedre samtale mellom beitenæring og verneorganisasjoner, ble all videre dialog effektivt torpedert siste fredag før jul, da klima- og miljøminister Vidar Helgesen avblåste hele ulvejakta. Juristene hos lovavdelingen i Justisdepartementet hadde konkludert med at det var et «manglende skadepotensiale» for å ta ut ulvene innenfor sona. Osdalsflokken, som hovedsakelig opererer utenfor sona, ble likegodt også spart når en først skulle stoppe jakta. Dette skjedde på et tidspunkt hvor det var stadfestet at 3 av 4 ulver som forvoldte tidenes blodigste beitesommer i Rendalen faktisk kom fra de flokkene som en ønsket å ta ut. Men disse flokken utgjør altså ikke noe skadepotensiale? Dette er fortsatt ikke til å forstå!

Arrogansen som ligger i denne uforståelige vurderinga har gitt grunnlaget for det bygdeopprøret vedtaket har medført. Og så langt har vi ikke fått innsyn i hvordan fagjuristene har kunnet konkludere med at det «ikke finnes noe skadepotensiale». Dette handler ikke om juss, men ei faglig vurdering av skadepotensiale . Den lander altså på stikk motsatt konklusjon av hva fagfolkene hos Fylkesmannen i Hedmark konkluderte med i sin innstilling til rovviltnemdene!

Etter nyttår har konflikten bare eskalert da andre forhold som generell utrygghet og betydningen ulven har for jaktinteressene og utmarksnæringene har kommet mere i fokus. Helgesens siste krumspring med endring av Naturmangfoldloven for å kunne ta ut enkeltindivider av nærgående ulv, er ei avsporing og ingen løsning for beitenæringa. Energi- og miljøkomiteen på Stortinget behandler i dag forslaget til endring i Naturmangfoldloven; et forslag som både verneinteressene og vi har stilt oss avvisende til. Og som hvis det blir gjennomført, faktisk kan begrense mulighetene for å ta ut ulv. Høyres landsmøte i helga har vedtatt at en skal følge opp Stortingets vedtatte bestandsmål. Det samme gjorde Høyres landsstyre i januar. Men lite har skjedd så langt, og i praksis renner nå tida ut for å kunne regulere ulvebestanden gjennom lisensjakt i 2017. Vi står dermed overfor en beitesommer med mere ulv enn noen gang i moderne tid i Norge. Sannsynligheten er stor for at vi høsten 2017 vil ha mellom 120-150 ulv i Norge! Det er alvorlige for beitenæringa langt utenfor Hedmark.

Jeg har null tillit til at denne saken blir løst før jeg ser handling fra miljøministeren. Det juridiske surret og alle avsporingen av hva dette dreier seg om når stadig nye høyder, og jeg siterer Helgesen fra Nationen i helga: *«Vi har fremmet et forslag som vil gjøre det mulig med forvaltning innenfor ulvesonen, som nå ligger i Stortinget. Det kan være naturlig å gjøre forskriftsendringer også i så måte. Det vil da være naturlig å se lov og forskriftsendringer i sammenheng. Og der har det kommet opp andre forslag om forskriftsendringer som vi nå må se nærmere på»* Her oser det ikke akkurat av handling og tempo.. Det beitenæring og befolkning i Innlandet trenger nå er en handlekraftig minister og ei handlekraftig regjering, som skjærer igjennom de juridiske spissfindighetene og gjennomfører ei forvaltning i tråd med stortingsforliket. Da er ikke Vidar Helgesen navnet. Hvis Høyre velger å kjøre skuta videre med Helgesen ved roret inn i valgkampen, vil latteren fra Ilseng runge hele veien til valgurna. Tonning Riise får en tøff sommer og høst.

**Matvaresikkerhet**

Det er ganske så paradoksalt at diskusjonen om gjeninnføring av en langt fra utrydningstruet art som ulven blir viktigere enn diskusjonen om de virkelige utfordringene vi står overfor. 2-gradersmålet for global oppvarming er i ferd ryke og den sikkerhetspolitiske situasjonen er mere ustabil enn på lenge. Direktoratet for Samfunnssikkerhet og Beredskap (DSB) har lagt fram en rapport som belyser samfunnssikkerhet og beredskap i det norske samfunnet. DSB konkluderer med at det er ingen grunn til å ha fokus på norsk sjølforsyning av mat. Vi kan jo importere. Dette er en merkelig konklusjon når det nettopp er mat som handelsvare som gjør situasjonen usikker. Historien viser at det internasjonale matvarematvaremarkedet ikke oppfører seg rasjonelt i krisesituasjoner. Da trekkes matvarer tilbake fra det internasjonale markedet for sikre egen befolkning. Dette så vi sist i 2010 da Russland hold tilbake egne kornavlinger fra verdensmarkedet grunnet tørke og rekordhøye verdensmarkedspriser. Mat vil også kunne bli brukt militærstrategisk for å presse igjennom politikk. Avgått generalløytnant Robert Mood er en av flere forsvarstopper som er bekymret for matvaresikkerheten. Han mener kornlager for et års forbruk burde være sjølvsagt, slik det eksempelvis er i Finland. Her har vi i bondelaget en jobb å gjøre med å utfordre norske politikere på spørsmålet om matvareberedskap som en del av totalforsvaret. Felleskjøpet Agri berget Stavanger Havnesilo på fallrepet. Tida bør nå være moden for at Staten kjøper havnesiloen tilbake fra norske bønder for å sikre et minimalt beredskapslager av korn her i landet.

**Bonden i trafikken.**

Landbruket i Hedmark har fått offentlighetens lys på seg når det gjelder trafikksikkerhet det siste året. Flere lite hyggelige oppslag har blitt oss til del grunnet manglende sikkerhetstenkning når vi beveger oss ut på offentlig vei med traktor og lass. Alle vi som driver aktivt landbruk vet at hverdagen har blitt mere stressende grunnet økte transportavstander i takt med strukturutviklingen i næringa. Færre bønder drivere stadig større arealer. Da er det lett å slurve litt med både lastsikring og vektbestemmelser. Det har vi ikke råd til. Dette er ikke bare et trafikksikkerhetsspørsmål, men også et spørsmål om landbruksnæringas omdømme. Hedmark Bondelag har derfor hatt spesielt fokus på lastsikring og transport i 2016. Mange lokallag har tatt tak i dette gjennom kursdager om temaet. Veldig bra! Men vi er ikke i mål før alle i næringa tar dette på alvor og har ting på stell.

Men vi krever også en tydeligere og mere ensartet fortolkning av regelverket. Her er Hedmark Bondelag utålmodige. Vi har på initiativ fra lederen i vårt grøntutvalg, Kjell Erik Kordal, bedt Norges Bondelag trykke hardere på overfor Vegdirektoratet for å få avklaringer av hvordan regelverket skal fortolkes. Det kan ikke være slik at det er opp til den enkelte inspektør fra Vegvesenet å avgjøre om bonden skal bli hengt ut som lovbryter eller ikke når vi er ute på veien med traktor eller tresker.

**Bioøkonomistrategien**

I fjor hadde vi fokus på etableringen av et bioøkonomisenter i Hedmark. Det har vi fått gjennom åpningen av Biosmia i Hamar på nyåret. Hedmark og Oppland fylkeskommuner har også lagt fram sin bioøkonomistrategi i 2016. Her er det flere gode oppspill. Hovedutfordringen blir hvordan ta gode ideer fra tegnebrett og laboratorium til praktisk anvendelse og forretning. Her ligge det fortsatt store utfordringer framover. NHO sjef Kristin Skogen Lund har påpekt at kommersialiseringen av det grønne skiftet er avgjørende for å få til virkelig endring. Noen har klart å gjøre butikk ut av de grønne ressursene på en ny måte. Norturas satsing på «+produkter» med basis i det som tidligere var slakteavfall, er et eksempel til etterfølgelse. Jeg trur likevel det er nødvendig med sterkere statlig kapitalinnsats for å få fart på omstillingen vi er inne i. Dette vil hjelpe idemakerne i Heidner og Hedmark Kunnskapspark med å få ideer og innovasjoner raskere ut i praktisk bruk.

**Blæstad**

Hedmark Bondelag har blitt kjent med at det for tida går mange prosesser i lys av sammenslåingen av høgskolene i Innlandet. En av disse er en utredning om fremtiden for den faglige aktiviteten på Blæstad. Blæstad unike posisjon som nav i et sterkt jordbruksfaglig miljø vil også fremover være viktig for å utdanne dyktige og ettertraktede høgskolekandidater innenfor jordbruksfagene. Vi vil derfor sterkt oppfordre høgskolestyret om å satse på Blæstad og jordbruksstudiene i den nye, grønne Høgskolen i Innlandet.

**Foran jordbruksoppgjøret 2017**

Jordbruket har hatt en bra inntektsutvikling de siste to åra i gjennomsnitt. Det skyldes i hovedsak:  
- Et godt jordbruksoppgjør i 2013 med den forrige Regjeringen. Effekten fikk vi i 2014,

- God drift i Tine som har gitt god mjølkepris,

- Lav rente, noe som er viktig for en kapitalintensiv næring som jordbruket er,

- God markedsbalanse i de fleste produksjoner takket være markedsregulering finansiert av næringa selv.

- Gode avlinger både på korn og gras.

Det er ikke mye her regjeringa kan ta æren for. Snarere tvert om. Takket være støttepartiene har en klart å hindre Regjeringspartiene å få gjennomført den landbrukspolitikken og de reformene som de gikk til valg på.

Dessverre er det også slik at det er langt fra alle produsentene som har fått tatt del i den gunstige inntektsutviklingen. Ved jordbruksoppgjøret i 2014, det første oppgjøret med den blå - blå regjeringen, ble det gjort store omfordelinger blant produsentene. Tilskudd ble tatt fra de små og mellomstore produsentene og overført til store produsenter. Det var ei omfordeling etter det omvendte Robin Hood-prinsippet, og det ble ikke tilført noen friske midler. Det går ikke akkurat så det suser for småbruksjordbruket på Vestlandet. Bare i Sogn og Fjordane har 100.000 da gått ut av drift de siste åra. Samtidig ser vi at graset kryper inn på den gode kornjorda på Hedmarken og i Glåmdalen. Hedmark Bondelag har i sitt innspill til Norges Bondelag derfor lagt vekt på å styrke inntektene til de små og mellomstore brukene, styrke kornøkonomien og bruken av beite. Alle viktige punkter for å sikre bruk av jordbruksarealet over hele landet.

**Storberget og Gundersen.**

Vi går inn i en spennende valgkamp snart. To nestorer i Hedmarkspolitikken, Storberget og Gundersen, gir seg på Stortinget. Det vil vi nok merkes på flere måter. Den norske landbruks- og rovdyrdebatten har langt på vei vært en Hedmarksgreie de siste åra, med markante politikere som Gundersen, Storberget, Vedum og Andersen i spissen. Disse møtes til debatt her senere i dag. For oss i Hedmark Bondelag har dette gitt oss en unik mulighet til være tett på utviklingen av den nasjonale politikken på disse områdene. Spørsmålet er hvem som tar opp hansken etter Gundersen og Storberget? Tonning Riise har akslet trøya i rovdyrpolitikken på en tydelig måte. Mere spenning knytter seg til hvem som skal fylle Knut Storbergets plass i AP etter valget. For det er liten tvil om Storberget har vært hovedarkitekten bak APs sterke landbruksengasjement de siste åra. Her trengs det tydelig engasjement også i fortsettelsen, men hvem tar den rollen, Anette Trettebergstuen, Nils Kristen Sandtrøen og Tone Sønsterud?

Jeg har det privilegiet å være bondelagsleder i landets største landbruksfylke. Mangfoldet er stort med utrulig mange dedikerte og dyktige bønder. En blir bare ydmyk i møte med folk som virkelig lever og ånder for sin produksjon 24 timer i døgnet året rundt. For noen uker sia var jeg med Stor-Elvdal Bondelag og Knut Storberget på besøk til mandelpotetprodusent Hans Håkon Westlund på Bjøråneset. Han har bygd opp sin produksjon stein på stein og har i dag 700 da med mandelpoteter, dryppvatning av kilometervis av potetrenner og en lidenskap for sin produksjon som en sjelden møter. Det samme inntrykk satt jeg igjen med etter å ha vært gjest under 20-årsjubileet til Norturas Kalkunforum på Helgøya i høst. Dette er en liten spesialproduksjon med et tett og godt produsentnettverk, som evner å bygge opp hverandre. Det sterke husdyrmiljøet i Folldal er et annet eksempel og flere kunne ha vært nevnt.

Jordbruket trenger dedikerte folk, for dette blir aldri noen 9-til-4-jobb. Men sjøl om vi trives som bønder kan det til tider være et ensomt yrke, der radioen er den viktigste samtalepartneren gjennom dagen. Invester derfor i ditt eget fellesskap og unn naboen suksess. For det er der en klarer å løfte sammen det gnistrer og vokser i norsk jordbruk!

God debatt og takk for oppmerksomheten!